CELEX: 32012D0419
Language: sk
Date: 2012-07-11 00:00:00
Title: 2012/419/EÚ: Rozhodnutie Európskej rady z  11. júla 2012 , ktorým sa mení a dopĺňa štatút Mayotte vo vzťahu k Európskej únii

31.7.2012   
            
            
               SK
            
            
               Úradný vestník Európskej únie
            
            
               L 204/131
            
         ROZHODNUTIE EURÓPSKEJ RADY
   z 11. júla 2012,
   ktorým sa mení a dopĺňa štatút Mayotte vo vzťahu k Európskej únii
   (2012/419/EÚ)
   EURÓPSKA RADA,
   so zreteľom na Zmluvu o fungovaní Európskej únie, a najmä na jej článok 355 ods. 6,
   so zreteľom na iniciatívu Francúzskej republiky,
   so zreteľom na stanovisko Európskej komisie,
   keďže:
   
               (1)
            
            
               Článok 355 ods. 6 Zmluvy o fungovaní Európskej únie (ďalej len „ZFEÚ“) umožňuje Európskej rade prijať na základe iniciatívy dotknutého členského štátu jednomyseľne a po porade s Komisiou rozhodnutie, ktorým sa vo vzťahu k Únii mení a dopĺňa postavenie dánskej, francúzskej alebo holandskej krajiny alebo územia uvedených v odsekoch 1 a 2 článku 355.
            
         
               (2)
            
            
               Listom svojho prezidenta z 26. októbra 2011 požiadala Francúzska republika (ďalej len „Francúzsko“) Európsku radu, aby prijala takéto rozhodnutie, aby Mayotte, ktorý má v súčasnosti štatút zámorskej krajiny a územia v zmysle článku 355 ods. 2 ZFEÚ a z tohto dôvodu sa nachádza v prílohe II k tejto zmluve, nadobudol štatút najvzdialenejšieho regiónu v zmysle článku 349 ZFEÚ.
            
         
               (3)
            
            
               Žiadosť Francúzska je dôsledkom voľby obyvateľov Mayotte postupne sa priblížiť ku kontinentálnemu Francúzsku, potvrdenej referendom z 29. marca 2009, v ktorom 95,2 % zúčastnených voličov schválilo návrh transformácie Mayotte na departmán. Od 31. marca 2011 je tak Mayotte 101. francúzskym departmánom a piatym francúzskym zámorským departmánom.
            
         
               (4)
            
            
               Štrukturálna hospodárska a sociálna situácia a zemepisná poloha Mayotte zahŕňajú všetky charakteristiky najvzdialenejšieho regiónu uvedené v článku 349 ZFEÚ. Preto by sa do tohto článku a do článku 355 ods. 1 ZFEÚ mal vložiť odkaz na Mayotte, aby sa naň vzťahoval celý článok 349 ZFEÚ.
            
         
               (5)
            
            
               Zmena štatútu Mayotte vo vzťahu k Únii, ktorá je dôsledkom demokraticky vyjadrenej požiadavky, by mala predstavovať krok v súlade so získaním štatútu Mayotte blízkeho kontinentálnemu Francúzsku,
            
         PRIJALA TOTO ROZHODNUTIE:
   Článok 1
   S účinnosťou od 1. januára 2014 prestáva byť Mayotte zámorskou krajinou a územím, na ktoré sa vzťahujú ustanovenia štvrtej časti Zmluvy o fungovaní Európskej únie (ďalej len „ZFEÚ“), a stáva sa najvzdialenejším regiónom v zmysle článku 349 ZFEÚ.
   Článok 2
   Na základe toho sa ZFEÚ mení a dopĺňa takto:
   
               1.
            
            
               V článku 349 prvom odseku sa po slove „Martiniku“ vkladá slovo „Mayotte“.
            
         
               2.
            
            
               V článku 355 ods. 1 sa po slove „Martinik“ vkladá slovo „Mayotte“.
            
         
               3.
            
            
               V prílohe II sa vypúšťa šiesta zarážka.
            
         Článok 3
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2014.
   
      V Bruseli 11. júla 2012
      
         
            Za Európsku radu
         
         
            predseda
         
         H. VAN ROMPUY